คาดราคาทองคำแกว่งตัวในกรอบแคบ
สัปดาห์หน้าคาดราคาทองคำแกว่งตัวในกรอบแคบลง 1,750-1,800 ดอลลาร์ต่อออนซ์
15 ก.ย. 2555

สัปดาห์หน้าคาดราคาทองคำแกว่งตัวในกรอบแคบลง 1,750-1,800 ดอลลาร์ต่อออนซ์
สัปดาห์ที่ผ่านมาราคาทองคำปรับตัวขึ้นอย่างร้อนแรงทำจุดสูงสุดในรอบ 6 เดือน โดยขึ้นไปสูงสุดที่ 1,780 ดอลลาร์ โดยมีปัจจัยบวกเข้ามาอย่างต่อเนื่อง โดยฝั่งยุโรปทางศาลรัฐธรรมนูญของเยอรมนีมีคำตัดสินการจัดตั้งกองทุน ESM ไม่ขัดต่อรัฐธรรมนูญ แต่ศาลรัฐธรรมนูญได้กำหนดเงื่อนไขว่าถ้ารัฐบาลเยอรมนีต้องเพิ่มภาระหนี้มากกว่า 1.90 แสนล้านยูโรจะต้องได้รับความเห็นชอบจากสภาผู้แทนราษฎรของเยอรมนีนอกจากนี้ผลการประชุมของธนาคารกลางสหรัฐ (เฟด) มีการประกาศมาตรการ QE3 โดยจะเข้าซื้อหลักทรัพย์ที่ได้รับการค้ำประกันจากสัญญาจำนอง (MBS) ในวงเงิน 4 หมื่นล้านดอลลาร์ต่อเดือน จนกว่าแนวโน้มในตลาดแรงงานจะปรับตัวดีขึ้นอย่างมาก ทำให้ค่าเงินดอลลาร์อ่อนค่าลงต่ำสุดในรอบ 4 เดือน นอกจากนี้เฟดประกาศคงอัตราดอกเบี้ยต่ำเป็นพิเศษ 0-0.25% ไปจนถึงอย่างน้อยกลางปี 2015 จากเดิมปลายปี 2014          สัปดาห์หน้าคาดราคาทองคำมีแนวโน้มแกว่งตัวในกรอบแคบ หลังจากที่ปรับตัวขึ้นแรงตอบรับข่าวดีจากสหภาพยุโรปและสหรัฐอเมริกา โดยมีแนวต้านระยะสั้นที่ 1,780 ดอลลาร์ต่อออนซ์ และ 1,800 ดอลลาร์ต่อออนซ์ตามลำดับ ราคาทองคำมีแนวรับในสัปดาห์หน้าที่บริเวณ 1,745-1,750 ดอลลาร์ต่อออนซ์ โดยในสัปดาห์หน้ามีประเด็นที่ต้องติดตามในวันพุธที่ 19 กันยายน สหรัฐอเมริกาจะมีการประกาศตัวเลขภาคอสังหาริมทรัพย์ต่างๆ ประกอบด้วยตัวเลขการอนุญาตก่อสร้าง การเริ่มสร้างบ้าน ยอดขายบ้านมือสองเดือนสิงหาคม ส่วนวันพฤหัสที่ 20 กันยายน จะมีการแถลงของประธานธนาคารกลางยุโรป (อีซีบี) แต่คาดว่าจะไม่น่ามีการประกาศมาตรการทางการเงินเพิ่มเติมอีก หลังมีการประกาศโครงการซื้อพันธบัตรของประเทศในยุโรปในการประชุมธนาคารกลางยุโรป (อีซีบี) ครั้งล่าสุดที่ผ่านมา และมีการประมูลพันธบัตรสเปนอายุ 10 ปี ซึ่งอัตราผลตอบแทนของพันธบัตรสเปนมีแนวโน้มลดลง